चार और भारतीय छात्रों से रेडियो टैग हटाया गया  
अमेरिकी आव्रजन और सीमा शुल्क प्रवर्तन ने कैलिफोर्निया के बंद हो चुके ट्राई वैली विश्वविद्यालय के चार और भारतीय छात्रों से रेडियो टैग हटा लिया।
अमेरिकी आव्रजन और सीमा शुल्क प्रवर्तन ने कैलिफोर्निया के बंद हो चुके ट्राई वैली विश्वविद्यालय के चार और भारतीय छात्रों से रेडियो टैग हटा लिया। अब तक 18 भारतीय छात्रों में 11 से रेडियो टैग में हटा लिया गया है। कैलिफोर्निया के ट्राई वैली विश्वविद्यालय के जनवरी में बंद हो जाने के बाद व्यापक वीजा धोखाधड़ी के आरोप में इन छात्रों में रेडियो टैग लगा दिया गया था।  सैन फ्रांसिस्को में भारतीय महावाणिज्य दूत सुष्मिता गांगुली थॉमस ने उम्मीद जताई कि शुक्रवार को रेडिया टैग हटाए जाने वाले छात्रों की संख्या 15 तक पहुंच सकती है। इन सभी 15 छात्रों ने भारतीय वाणिज्य दूतावास से कानूनी मदद की अपील की थी।  तीन भारतीय छात्रों के बारे में जानकारी नहीं है, क्योंकि वे अपने वकील के माध्यम से लड़ने को प्राथमिकता दे रहे हैं। सैन फ्रांसिस्को में भारतीय वाणिज्य दूतावास इस संदर्भ में दक्षिण एशियाई बार एसोसिएशन (एसएबीए) के साथ काम कर रहा है।  उन्होंने कहा, अब हमने आईसीई को नोटिस टू एपीयर (एनटीए) के लिए कहा है, क्योंकि जब तक इन नोटिस को जवाब नहीं दिया जाता, प्रत्यर्पण की कार्रवाई हो सकती है।